ÅRSRAPPORT FRA KVINNEUTVALGET

I LATIN-AMERIKAGRUPPENE I NORGE 2017

KVINNEUTVALGET

Kvinneutvalget i Latin-Amerikagruppene i Norge (LAG-KU) er en gruppe innenfor LAG som har jobbet, og jobber med prosjekter rettet mot urfolkskvinner i Guatemala og Chiapas, Mexico. LAG er en solidaritetsorganisasjon med rundt 700 medlemmer sentralt fordelt på flere lokallag og forskjellige grupper som arbeider med ulike temaer og ulike land.  
LAG har som mål å spre informasjon om lokale forhold i Latin-Amerika samt å støtte dem som arbeider for et bedre samfunn og en bedre framtid for folk på kontinentet.  
Hvert år sender LAG ungdom på solidaritetsbrigader til forskjellige land i Latin-Amerika og mottar også ungdom fra våre samarbeidsorganisasjoner til opphold i Norge.  
LAG-KU har hatt samarbeid med organisasjonene CONAVIGUA og Moloj i Guatemala fra 1990 til 2014. Prosjektet i Moloj ble avsluttet i 2014. Prosjekter i samarbeid med CONAVIGUA i løper fortsatt, til tross for at støtten fra FOKUS forsvant i 2014/2015. LAG-KU ønsker å styrke kvinneorganiseringen på grasrotnivå og styrke kvinners økonomiske, politiske og sosiale deltakelse, og arbeide for inkludering og å styrke kvinnelig identitet. Bærekraftig utvikling, menneskerettigheter og en demokratisk utvikling er viktige områder for vårt arbeid. LAG-KU ønsker også å spre kunnskap og forståelse om kvinners situasjon i Latin-Amerika gjennom informasjonsarbeid i Norge.  
Kvinneutvalget har spesialkompetanse på urfolkskvinner og deres levevilkår i Guatemala.

**Aktiviteter og møter**

Det har vært holdt seks styremøter i LAG-KU i løpet av 2017. Vi har brukt en del tid på å diskutere hvor vi står og hvor vi kan rette vår innsats og vårt arbeid framover. Da vi overtok som styre i april 2017 var det ingen løpende prosjekter. Vi hadde 13 ulike bankkonti å rydde opp i. 11 ble slettet og vi satt da igjen med to konti, hver på drøye 40 000 kroner. Av disse pengene ble det brukt minimalt i 2017.  
KU har vært med på planlegging og gjennomføring av Rigoberta Menchu Tums besøk i Fredrikstad i september. Hun var invitert i forbindelse med Fredrikstad Bys 450-års jubileum. Vi fulgte henne på ulike møter og arrangementer gjennom tre dager. Brit Tangen skrev også en kronikk om Rigoberta som ble trykket i Fredriksstad Blad.  
En utstilling som Kirsten og Rosalina Tuyuc laget i Guatemala i forbindelse med 20-års markeringen av Fredsavtalen i Guatemala, ble vist på St. Croix Aktivitetshus, Fredrikstad, gjennom mange uker, og deler av denne utstillingen ble også vist på Nobels Fredssenter i forbindelse med Rigobertas besøk der for å markere 25 års Jubileum for hennes fredspris. Kirsten Mellin-Olsen holdt også foredrag om arbeidet med Conavigua på et møte arrangert av Vennskapsgruppa Fredrikstad-San Martin/Patzun.   
KU har engasjert seg i CONAVIGUAs arbeid med en ny bok som er planlagt utgitt til høsten når CONAVIGUA feirer sitt 30-års jubileum. Boken skal fortelle hvordan grasrotbevegelser kan engasjere seg i kampen for ytringsfrihet og demokrati. Fritt Ord bevilget 50 000 NOK til prosjektet. Boken skal illustreres med bilder som Kirsten Mellin-Olsen har tatt og som dokumenterer COANVIGUAs utrettelige arbeid.  
I styremøte i november sa styret ja til å bevilge kr 20 000 til bokprosjektet under forutsetning av å få en oppdatert plan for arbeidet. Pengene ble ikke utbetalt i løpet av 2017.  
Brit Tangen deltok på FOKUS’ representantskapsmøte i november

KU har ikke hatt reiser til Latin-Amerika i løpet av 2017. Kirsten Mellin-Olsen har imidlertid reist for egne penger til Guatemala og slik sett opprettholdt tett kontakt med CONAVIGUA.

**Organisasjon**

KU har ingen medlemmer, men har rundt 70 medlemmer av LAG på sin-epostliste. Det har ikke vært noen aktivitet fra andre enn de som sitter i KUs styre i løpet av 2017. Det er selvfølgelig et ønske at dette endres.  
Styret i 2017 har bestått av:  
Koordinator: Brit Tangen  
Økonimiansvarlig: Kari Løveid  
Styremedlemmer: Sonia Muñus Llort, Britt Arnestad, Maria Morales Johansen og Kirsten Mellin-Olsen som også er Kus representant i landsstyret.

**FOKUS**

LAG-KU er medlem av Forum for kvinner og utviklingsspørsmål – FOKUS. FOKUS er et eget kompetanse- og ressurssenter for internasjonale kvinnespørsmål med vekt på informasjonsformidling og kvinnerettet utviklingssamarbeid.

Brit Tangen  
koordinator